  Майя Бывальцева Удмуртилэн тӧроез Александр Бречалов Керчьын быремъёслэн ӵыжы-выжыоссылы мур куректэмзэ вераз. Сос ярысь ивортэ улосвыл тӧроелэн но кивалтэтлэн пресс-службазы. «Туннэ Керчьысь политехникая колледжын пуштон луиз. Жаляса верано, вань быремъёс но сӧсырмемъёс. Удмуртилэн тӧроез Александр Бречалов быремъёслэн ӵыжы-выжыоссылы но матысь адямиоссылы мур куректэмзэ вераз, - гожтэмын пресс-службалэн ивортоназ. Удмуртиысь Кун Кенешлэн нимыныз быремъёслэн матысь адямиоссылы куректэмзэ вераз но сӧсырмемъёслы ӝоггес бурмыны сӥзиз элькун парламентлэн тӧроез Алексей Прасолов.  Крым Элькунысь Керчь карысь политехникая колледжын пуштон туннэ, 17-тӥ, коньывуонэ лымшор котырын луиз. Россиысь Следствиосъя комитетлэн Крымъя управлениез нырысь ик теракт сярысь уголовной уж ӝутӥз. Но берлогес сое мукетызлы воштӥзы – кык но солэсь тросгес адямиосты кышкыт амалэн быдтон (Россилэн Уголовной кодексысьтыз 105-тӥ статьялэн 2-тӥ люкетэз). Со сярысь Следствиосъя комитетлэн нимлыко сайтаз ивортэмын. 16 часлы 17 быремъёс сярысь тодмо вал. Берлогес Крымлэн тӧроез Сергей Аксёнов мерлыко  18 быремъёс но 40-лэсь трос сӧсырмемъёс сярысь ивортӥз. Следовательёслэн нырысь-валысь веранъёссыя, быремъёс нырысь ик ыбылэмын вылэм. Йыруж лэсьтэм колледжысь 4-тӥ курсын дышетскись 18 аресъем пияш, ачиз ыбиськем. Эскерон ужъёс но адӟисьёслэсь юалляськон азьланьтӥське. Крымын ӵуказеысен куинь нуналъем кайгырон ялэмын.   Тегъёс: Мерлык Ижкар Удмуртия Крым АлександрБречалов  